- Loma
- <
- 9
- >

9
Ko tono fili 'o 'Isilelí
1 Ko taku lea mo'oni ē 'iā Kalaisi — 'oku kala ko taku lohi, pea 'oku fakamo'oni kiā au toku konisēnisí, 'i te Laumālie Mā'oni'oní — 2 'a 'eni: 'oku 'iā au he mamahi lahi, pea 'oku hoha'a ma'u pē toku lotó. 3 Seuke, ne au mei loto ke au mala'ia 'ia au, 'o mama'o mo Kalaisi, ko te fetongi 'o toku 'ū tokouá, ko si'aku kāinga fakakakano. 4 He ko te ha'a 'Isileli 'ia nātou; 'oku 'a nātou tonu 'ia te ohí, mo te sikainá, mo te 'ū fuakavá;*9:4 te 'ū fuakavá: 'oku pehē 'i tono 'ū hiki fualoa 'ihi, te fuakavá. pea ko nātou ne 'aumai ki ai 'ia te Laó, mo te 'ū feinga lotú, mo te 'ū palōmesí.*9:4 'Eki 4:22 5 Pea 'oku 'a nātou 'ia te tou kau mātu'á, pea 'oku meiā nātou 'ia Kalaisi, 'i Tono anga-kakanó, 'a ia ko te 'Atuá 'oku pule ki te me'a kotoa pē, pea 'O'ona 'ia te fakamāloó 'o ta'engata.†9:5 Kalaisi, 'i Tono anga-kakanó … 'o ta'engata, ko ia pē Kalaisi, 'i Tono anga-kakanó. Ko te 'Atuá, 'ā ē 'oku pule ki te me'a kotoa pē, ke fakamālō'ia 'o ta'engata.'Ēmeni.
6 Kā 'oku kala fou pehē 'ia te me'á, ko te pehē kua ka'anga te Folafola 'a te 'Atuá. He tala'i'eaí ko te 'Isileli kotoa pē 'ia nātou kua fanau'i mei 'Isilelí. 7 'Io, neongo ko te hako 'o 'Ēpalahame, kā 'oku kailoa lau ai kotoa pē ko tana fānau. Hē 'oku pehē mai 'e te Tohí, “'E ngata pē 'iā 'Aisake 'ia te lau ko tou hakó.”*9:7 Sēn 21:12 8 Ko tono 'uhingá: 'oku kala ko te fānau 'oku fou fakakakano maí,‡9:8 ko te fānau 'oku fou fakakakano maí: ko tono 'uhingá ko te hako 'o 'Ēpalahame 'ia 'Isime'eli, ko tono foha mo Heka'ā (vakai kiā Kal 4:22-23). 'a ia ko te fānau 'a te 'Atuá, kā ko te fānau 'oku fou fakapalōmesi maí, ko 'eni ia 'oku lau ko te hakó. 9 He ko te palōmesí ia 'ia te lea ko 'ení, “Ko te taimi ko 'ení§9:9 Ko te taimi ko 'ení, ko ia pe te ta'u kaha'ú, ko ia pe 'ia te taimí tonu. 'e Au ha'u ai, pea 'e ma'u 'e Sela he tama.”*9:9 Sēn 18:10
10 Pea kala ko ia pē; kae hā foki 'i te faitama 'a Lēpeká ki te toko taha, ko te tou kui ko 'Aisaké. 11 Pea neongo kua he'iki ai fā'ele'i 'ia nāua, pea he'iki ai nā fai he me'a lelei pe kovi, kā kote'uhí ke tu'u ma'u te tu'utu'uni fili 'a te 'Atuá, ke 'aua na'a tu'u 'i te ngāue, kae 'iā Ia 'oku fai te uí,*9:11-12 Sēn 25:23 12 pea ne'e fakahaa'i ai ki te fafiné, “Ko te ta'oketé 'e tauhi ia 'ia te tehiná.” 13 Pea 'oku hoa mo ia 'ia te tohí, “Ne Au 'ofa kiá Sēkope; kā ko 'Īsoa ne Au fihi'a ki ai.”*9:13 Mal 1:2-3
14 Pea tou fefe'aki ai? 'E tou pehē koā, tā 'oku 'i ai Hana fai ta'etotonu 'a te 'Atuá? Kailoa 'aupito! 15 He ne'e folafola 'e Ia kiā Mōsese, 'o pehē,
“'Ilonga ia 'Okou 'alo'ofa ki aí, 'e Au fai 'alo'ofa ki ai;
'io, 'ilonga ia 'Okou manava'ofa ki aí 'e Au fai manava'ofa ki ai.”*9:15 'Eki 33:19
16 'Āua; pea tā 'oku kailoa tu'unga ki te tou loto ki aí, pē ki te tou lele ki aí, kā ki te fai 'alo'ofa 'ata'atā pē 'a te 'Atuá. 17 'Io, ko 'eni te lau 'a te Tohitapú kiā Feló, “Ko te me'a pē ia ne Au fokotu'u ai 'Oú, kote'uhí ke Au 'ai ke hā Toku māfimafí 'iā koe, pea kote'uhí ke ongoongoa ai Toku hingoá 'i māmani kotoa pē.”*9:17 'Eki 9:16 18 'Āua; pea tā 'e Ina 'alo'ofa kiā ia 'oku finangalo ke 'alo'ofa ki aí, pea 'e Ina fakafefeka'i 'ia ia 'oku finangalo ke fakafefeka'í.
Ko te houhau mo te 'alo'ofa 'a te 'Atuá
19 Pea tā 'e ke pehē mai, “Pea ko Tana toe lāunga aí ke ā? He 'e ta'ofi 'e ai Tana tu'utu'uní?” 20 'Isa! Ko ai 'ia koe, tangata, ke tali fakaanga ki te 'Atuá? 'E lea koā te me'a ngaahí kiā Ia ne ngaahi 'oná, 'o pehē, “Ko te ā kua ke ngaahi ai 'oku ke peheé?”*9:20 'Ais 29:16; 45:9 21 'Io! 'Oku kala koā fa'italiha te tufunga ipú ki te 'umeá, ke ngaahi mei te takaonga pē taha he ipu 'e taha ke faka'ofa'ofa, mo te ipu 'e taha ke palakū?
22 'Āua, neongo ne'e finangalo 'ia te 'Atuá ke fakae'a Tono houhaú, mo 'ai ke mahino 'ia te me'a 'e Ina lava'í, kā ne anga-mokomoko pē Ia 'o fualoa, mo kātaki'i 'ia te 'ū ipu 'o te houhaú 'a ē kua 'osi sāuni ki te faka'auhá; 23 kote'uhí ke Ina fakahaa'i 'ia te fu'u koloa 'o Tono lāngilangí, ki te 'ū ipu 'o te 'alo'ofá, 'a ē kua Ina teuteu'i ke 'inasi 'i te lāngilangi ko iá. 24 'Io, 'ia tātou kua ui 'e Iá, 'o kailoa mei te Siú pē, kae mei te kakai Senitailé foki. 25 'O hangē ko Tana folafola 'i te tohi 'a Hōseá:
“'E Au lau ko Toku kakai 'ia nātou ne'e kailoa ko Toku kakaí,
pea ko te 'ofaina 'ia ia ne'e kailoa 'ofainá.”*9:25 Hōs 2:23
26 “Pea toki hoko 'o pehē, ko te feitu'u 'a ē ne'e pehē ai kiā nātou,
‘'Oku kala ko Toku kakai 'ia kōtou,’
'e lau ai 'ia nātou, ko te fānau 'o te 'Atua Ma'ulí.”*9:26 Hōs 1:10
27 Pea 'oku kalanga 'e 'Aisea kiā 'Isileli 'o pehē,
“Neongo 'e tatau tono lau 'o te hako 'o 'Isilelí pea mo te 'one'one 'o te matātaí,
ko te toengá pē 'e fakama'ulí;
28 he 'oku 'i ai he tu'utu'uni 'e fai 'e te 'Atuá 'i māmani,
'o faka'osi'i 'e Ia mo fakato'oto'o.”*9:27-28 'Ais 10:22-23
29 Pea 'oku hoa mo ia 'ia te lea 'a 'Aisea 'i mu'a atú,
“Ka ne ta'e'aua tono fakatoe 'e te 'Aliki Sāpaotí he hako,
pehē kua tou hoko 'o hangē ko Sōtomá,
pea kua fakatatau 'ia tātou mo Kōmola.”*9:29 'Ais 1:9
Ko te ongoongoleleí mo te kakai 'Isilelí
30 Pea ko te ā ai te tou lea 'e faí? 'A 'eni, ko te kau Senitaile ta'etuli ki te mā'oni'oní, kua notou ma'u 'ia te mā'oni'oni 'oku mei te tuí; 31 kā ko 'Isileli tuli ki te lao 'oku mei ai he mā'oni'oní, na'a mo te lao ko iá ne'e kala notou a'usia. 32 Kote'uhí ko te ā? Kote'uhiā, ko te me'a 'i te kala notou kamata mei te tuí, kae notou fou fakangāue pē, ko ia ne'e notou tūkia 'i te maka tūkia'angá, 33 'o hangē ko ia kua tohí,
“Ko 'eni 'Okou 'ai 'i Saione he maka tūkia'anga,
mo he makatu'u hinga'anga;
pea ko ia 'oku tui kiā Iá 'e kailoa fakamaa'i.”*9:33 'Ais 8:14; 28:16

- Loma
- <
- 9
- >

*9:4 9:4 te 'ū fuakavá: 'oku pehē 'i tono 'ū hiki fualoa 'ihi, te fuakavá.

*9:4 9:4 'Eki 4:22

†9:5 9:5 Kalaisi, 'i Tono anga-kakanó … 'o ta'engata, ko ia pē Kalaisi, 'i Tono anga-kakanó. Ko te 'Atuá, 'ā ē 'oku pule ki te me'a kotoa pē, ke fakamālō'ia 'o ta'engata.

*9:7 9:7 Sēn 21:12

‡9:8 9:8 ko te fānau 'oku fou fakakakano maí: ko tono 'uhingá ko te hako 'o 'Ēpalahame 'ia 'Isime'eli, ko tono foha mo Heka'ā (vakai kiā Kal 4:22-23).

§9:9 9:9 Ko te taimi ko 'ení, ko ia pe te ta'u kaha'ú, ko ia pe 'ia te taimí tonu.

*9:9 9:9 Sēn 18:10

*9:11 9:11-12 Sēn 25:23

*9:13 9:13 Mal 1:2-3

*9:15 9:15 'Eki 33:19

*9:17 9:17 'Eki 9:16

*9:20 9:20 'Ais 29:16; 45:9

*9:25 9:25 Hōs 2:23

*9:26 9:26 Hōs 1:10

*9:28 9:27-28 'Ais 10:22-23

*9:29 9:29 'Ais 1:9

*9:33 9:33 'Ais 8:14; 28:16

© 2023 WBT