- Fakahā
- <
- 21
- >

21
Ko te langi fo'oú mo te fanua fo'oú
1 Pea ne au mamata ki te langi fo'ou mo he fanua fo'ou; he ne'e mole te 'uluaki langí mo te 'uluaki fanuá, pea 'oku kala kei tu'u 'ia te taí.*21:1 'Ais 65:17; 66:22; 2 Pita 3:13 2 Pea ne au mamata*21:2 Pea ne au mamata: 'oku pehē 'i tono 'ū hiki fualoa 'ihi, Pea ko au Sione ne au mamata. ki te kolo tapú, 'ia Selusalema fo'ou, 'oku 'alu ifo mei hēvani mei te 'Atuá, kua 'osi teuteu'i, 'o hangē ko he ta'ahine, kua mateuteu ki tono malí.*21:2 'Ais 52:1; 61:10; Fkhā 3:12 3 Pea ne au fanongo ki te fu'u le'o mei te taloní, 'oku pehē mai,
“Vakai, ko te tāpanekale 'o te 'Atuá 'oku tu'u mo te kakaí.
Pea 'e nofo ia mo nātou,
pea 'e notou nofo ko Tono kakai;
pea 'e nofo Tana 'Afió, ko te 'Atua 'oku kau mo nātou,
'io, ko te notou 'Atua.*21:3 'Isi 37:27; Lev 26:11-12
4 Pea 'e Ina holoholo'i 'ia te lo'imata fuli pē mei te notou matá;
pea 'e kala toe 'i ai he mate,
pea 'e kala toe 'i ai he mamahi, pē he tangi, pē he ongosia;
he kua mole atu 'ia te 'ū me'a mu'á.”*21:4 'Ais 25:8; 35:10; 65:19
5 Pea folafola mai 'e Ia ne'e 'afio 'i te taloní, “Vakai, 'Okou fakafo'ou 'ia te me'a kotoa pē.” Pea pehē mai Ia, “Tohi 'eni, he 'oku mo'oni mo totonu 'ia te 'ū lea nei.” 6 Pea folafola mai Ia, “Kua fai. Ko Au ko te 'Ālifa mo te 'Ōmeka, ko te kamata'anga mo te ngata'anga. Pea ko ia 'oku fiainuá 'e Au tuku kiā ia ke inu ta'etotongi mei te matavai 'o te ma'ulí.*21:6 'Ais 55:1 7 Ko ia ko 'ē 'e ikuná, 'e tō mo'ona 'ia te 'ū me'a nei, pea 'e Au nofo ko tono 'Atua, pea 'e nofo ia ko Toku foha.*21:7 2 Sām 7:14; Saame 89:26-27 8 Kā ko te kau fo'í, mo te ta'etuí, mo te anga-fakalialiá, mo te fakapoó, mo te fe'auakí, mo te fai fakalou'akaú, mo te kau tauhi 'aitolí, mo te kau lohi kotoa pē, 'e notou 'inasi 'i te ano 'oku ulo afi mo sūlifa, 'a ia ko te mate 'angauá.”
Ko Selusalema fo'ou
9 Pea ne'e ha'u he toko taha 'i te kau 'āngelo 'e toko fitú, 'a ia ne'e 'iā nātou 'ia te 'ū ipu 'e fitu ne'e fonu 'i te tautea fakamuli 'e fitú; pea ne'e lea ia kiā au, 'o pehē, “Ha'u ki heni, 'e au fakahā kiā koe 'ia te ta'ahine, ko te hoa 'o te Lamí.” 10 Pea ne ina 'ave 'oku, 'i taku Laumālie'iná, ki te ma'unga lahi mo mā'olunga, 'o ina fakahā kiā au 'ia te kolo tapú, ko Selusalema, 'oku 'alu ifo mei te langí mei te 'Atuá.*21:10 'Isi 40:2 11 'Oku 'i ai 'ia te Sikaina 'o te 'Atuá; pea ko tono ngingilá ne'e hangē ko he maka koloa fungani, 'o hangē ko he maka siasipa, pea ma'a 'o hangē ko he kilisitalá. 12 Ne'e 'i ai tono 'ā lahi, mo mā'olunga; ne'e 'i ai tono matapā 'e hongofulu mā ua, pea tu'u 'i te 'ū matapaá he 'āngelo 'e hongofulu mā ua, pea tohi ai he 'ū hingoa, 'a ia ko te 'ū hingoa 'o te 'ū matakali 'e hongofulu mā ua 'o te ha'a 'Isilelí.*21:12-13 'Isi 48:30-35 13 Ne'e tolu 'ia te matapā ki hahaké; pea tolu te matapā ki te tokelaú; pea tolu te matapā ki te tongá; pea tolu te matapā ki te hihifó. 14 Pea ko te 'ā 'o te koló ne'e hongofulu mā ua tono makatu'ungá, pea tu'u ai 'ia te hingoa 'e hongofulu mā ua 'o te kau 'apōsetolo 'e hongofulu mā ua 'a te Lamí.
15 Pea ko ia ne'e talanoa mo aú ne ina to'o he va'a kaho koula fua, ke ina fua 'aki 'ia te koló, mo tono 'ū matapaá, mo tono 'aá.*21:15 'Isi 40:3 16 Pea 'oku tapafā tatau 'ia te koló, pea ko tono loaloá 'oku tatau mo tono māukupú. Pea ne ina fua 'ia te koló 'aki te kaho, pea ne'e maile 'e taha afe nimangeau; ko tono loaloá mo tono māukupú mo tono mā'olungá 'oku tatau pē. 17 Pea ne ina fua tono 'aá, ko te kiupite 'e teau mā fāngofulu mā fā;†21:17 kiupite 'e teau mā fāngofulu mā fā 'oku tatau 'eni mo te mita 'e fitungofulu. ko te fua fakaetangata ia, he ko te fua faka'āngelo ia.‡21:17 Ko te 'ū fua 'i te veesí ko 'ení 'oku 'i ai tono 'uhinga fufū nai. 18 Pea ko te me'a ne'e langa 'aki tono 'aá ko te siasipa; pea ko te koló ko te koula haohaoa, hangē ko te sio'ata 'asinisini.*21:18-21 'Ais 54:11-12 19 Ko te 'ū makatu'unga 'o te koló ne'e teu 'aki te maka koloa kehekehe. Ko te 'uluaki makatu'ungá ko te siasipa; ko tono uá, ko te sāfaia; ko tono tolú, ko te kalisītone; ko tono faá, ko te 'emalata; 20 ko tono nimá, ko te satoniki; ko tono onó, ko te sātio; ko tono fitú, ko te kalisolaite; ko tono valú, ko te pelili; ko tono hivá, ko te tōpasi; ko tono hongofulú, ko te kelaisāpaso; ko tono hongofulu mā tahá, ko te siasini; pea ko tono hongofulu mā uá, ko te 'ametisi. 21 Pea ko te matapā 'e hongofulu mā uá, ko te 'ū mata'itofe ia 'e hongofulu mā ua; ne'e ngaahi 'ia te 'ū matapā taki taha 'aki he mata'itofe 'e taha; pea ko te ala 'o te koló ko te koula haohaoa, 'o hangē he sio'ata 'asinisiní.
22 Pea ne'e kala u sio 'i ai he temipale, he ko tono temipale 'o'oná 'ia te 'Alikí ko te 'Atua Aoniu, pea mo te Lamí. 23 Pea ne'e kala 'aonga 'ia te la'aá ki te koló, pe ko te māhiná, ke ulo ki ai; he ne'e fakamaama ia 'e te Sikaina 'o te 'Atuá, pea ko tono maamá ko te Lamí.*21:23 'Ais 60:19-20 24 Pea 'e hā'ele 'ia te 'ū kakaí 'i Tono maamá; pea ko te 'ū tu'i 'o māmaní 'e notou 'aumai te notou nāunaú§21:24 nāunaú: 'oku pehē 'i tono 'ū hiki fualoa 'ihi, nāunau mo te faka'apa'apá. kiā Ia.*21:24 'Ais 60:3 25 Pea ko tono 'ū matapaá 'e kailoa 'aupito tāpuni 'i te 'ahó; he 'oku kala he pō'uli 'i ai.*21:25-26 'Ais 60:11 26 Pea 'e notou 'aumai ki ai 'ia te nāunau mo te faka'apa'apa 'o te 'ū pule'angá. 27 Pea 'e kala 'aupito hū ki ai he mama'i me'a 'oku ta'etaau, pe 'oku fai fakalialia, pe 'oku lohi, ngata pē 'iā nātou kua tohi 'i te tohi 'o te ma'uli 'a te Lamí.*21:27 'Ais 52:1; 'Isi 44:9

- Fakahā
- <
- 21
- >

*21:1 21:1 'Ais 65:17; 66:22; 2 Pita 3:13

*21:2 21:2 Pea ne au mamata: 'oku pehē 'i tono 'ū hiki fualoa 'ihi, Pea ko au Sione ne au mamata.

*21:2 21:2 'Ais 52:1; 61:10; Fkhā 3:12

*21:3 21:3 'Isi 37:27; Lev 26:11-12

*21:4 21:4 'Ais 25:8; 35:10; 65:19

*21:6 21:6 'Ais 55:1

*21:7 21:7 2 Sām 7:14; Saame 89:26-27

*21:10 21:10 'Isi 40:2

*21:12 21:12-13 'Isi 48:30-35

*21:15 21:15 'Isi 40:3

†21:17 21:17 kiupite 'e teau mā fāngofulu mā fā 'oku tatau 'eni mo te mita 'e fitungofulu.

‡21:17 21:17 Ko te 'ū fua 'i te veesí ko 'ení 'oku 'i ai tono 'uhinga fufū nai.

*21:18 21:18-21 'Ais 54:11-12

*21:23 21:23 'Ais 60:19-20

§21:24 21:24 nāunaú: 'oku pehē 'i tono 'ū hiki fualoa 'ihi, nāunau mo te faka'apa'apá.

*21:24 21:24 'Ais 60:3

*21:25 21:25-26 'Ais 60:11

*21:27 21:27 'Ais 52:1; 'Isi 44:9

© 2023 WBT