- Fakahā
- <
- 18
- >

18
Ko te tō ki lalo 'ia Pāpiloné
1 Hili ko iá ne au vakai atu he 'āngelo 'e taha 'oku 'alu ifo mei hēvani, kua 'iā ia he mālohi lahi; pea ne hulu'ina 'ia māmani 'i tono ngingilá. 2 Pea ne'e kalanga le'o lahi ia, 'o pehē,
“Kua tō ki lalo! Kua tō ki lalo 'ia Pāpilone lahi!
Pea kua hoko ko te nofo'anga tēvolo,
ko te 'ananga 'o te fa'ahikehe kotoa pē,
mo te 'ananga 'o te manupuna kotoa pē 'oku ta'ema'a mo fihi'anakina.*18:2 'Ais 13:21; 21:9; Sel 50:39; 51:8; Fkhā 14:8
3 He kua inu 'ia te pule'anga kotoa pē,
mei te uaine, ko te mamahi 'o tana fe'auakí.
Pea kua fai fe'auaki mo ia 'ia te 'ū tu'i 'o māmaní;
pea ko te kau fakatupu koloa 'o māmaní kua notou koloa'ina
ko te me'a 'i te lahi 'o tana ma'uli fakatu'umālié.”*18:3 'Ais 23:17; Sel 51:7
4 Pea ne au fanongo ki te le'o 'e taha mei hēvani ne'e pehē,
“Hiki meiā ia, 'e Toku kakai,
ke 'aua 'e kotou kau 'i tana hiá,
pea 'inasi 'i tono 'ū fakamamahí.*18:4 'Ais 48:20; Sel 50:8; 51:6, 45
5 He kua a'u ake ki langi tana 'ū angahalá,
pea kua manatu 'e te 'Atuá ki tana 'ū fai ta'etotonú.*18:5 Sēn 18:20-21; Sel 51:9
6 'Ē, kotou totongi kiā ia,
'o hangē ko te totongi ne ina fai ki te kakai kehé;
pea 'avatu kiā ia ke tu'a ua,
'o fakatatau ki tana 'ū ngāué.
Ko te ipu ne ina fakafonú,
kotou fakafonu ki ai ma'ana ke liunga ua.*18:6 Saame 137:8; Sel 50:29
7 Tuku kiā ia 'ia te tauteá mo te mamahí,
'o fakatatau ki te lahi 'o tana fakahīkihiki'i 'oná mo tana ma'uli fakatu'umālié;
kote'uhí ko tana pehē 'i tono lotó,
‘'Okou nofo 'ia au ko te kuini,
pea 'oku kala ko te uitou 'ia au,
pea 'e kala u 'ilo'i he mamahi.’
8 Ko ia ai 'e hoko mai tono 'ū tauteá 'i te 'aho pē taha,
'ia te mate mo te mamahi mo te honge;
pea 'e tutu 'ona 'i te afí.
He 'oku mālohi 'ia te 'Aliki ko te 'Atuá
'a ē kua Ina fakamāu'i 'oná.”*18:7-8 'Ais 47:7-9
9 Pea 'e tēngihia mo tangilāulau'i 'ona 'e te 'ū tu'i 'o māmaní, 'ia nātou ne'e notou fe'auaki, mo ma'uli fakatu'umālie mo iá, 'i te notou mamata ki te kohu 'o tana velá.*18:9-10 'Isi 26:16-17 10 'Oku notou tutu'u pē mei te mama'ó, ko te me'a 'i te notou manahē ki tana mamahí, 'o notou pehē,
“Pohoē! Pohoē! 'Ia te fu'u kolo nā,
ko Pāpilone, ko te kolo mālohi!
He kua hoko tou fakamaau'í
'i te houa pē 'e taha.”
11 Pea ko te kau fakatupu koloa 'o māmaní 'oku notou tangi mo fakamamahi 'iā ia, kote'uhí 'oku kala kei fakatau he taha te notou koloá:*18:11 'Isi 27:31, 36 12 'ia te notou uta koula, mo te siliva, mo te maka koloa, mo te mata'itofe, mo te līneni mahu'inga, mo te kofu kulakula, mo te silika, mo te kula 'aho'aho; 'ia te 'akau namu kakala kehekehe, mo te 'ū ipu lei kehekehe, mo te 'ū ipu 'akau mahu'inga lahi, mo te ipu palasa mo ukamea mo māpele,*18:12-13 'Isi 27:12-13, 22 13 mo te sinamoni, mo te me'a pani, mo te 'inisēnisi, mo te mula, mo te laipeno, mo te uaine, mo te lolo, mo te māhoa'a lelei, mo te uite, mo te fanga pulu, mo te fanga sipi, mo te fanga hoosi, mo te 'ū sāliote, mo te kakai, kae'uma'ā 'ia te 'ū laumālie 'o te kakaí. 14 Pea ko te 'ū fua ne'e holi ki ai tou laumālié, kua mole meiā koe, pea mo te me'a fuli pē ne'e ifoifo lelei mo matamataleleí, kua mole meiā koe, pea 'e kailoa 'aupito 'e ke kei 'ilo'i ia. 15 Ko te kau fakatau 'o te 'ū me'a ko iá, 'o notou ma'u koloa ai mei te fafiné, 'e notou tutu'u mei te mama'ó ko te me'a 'i te notou manahē ki tana mamahí, 'o notou tangi mo fakamamahi,*18:15 'Isi 27:31, 36 16 mo notou pehē,
“Pohoē! Pohoē! 'Ia te fu'u kolo nā!
'Ia te kolo ne kofu 'aki te līneni mahu'inga,
mo te kofu kulakula, mo te kula 'aho'aho;
mo teu 'aki te koula,
mo te maka koloa, mo te mata'itofé!
17 He kua mole meiā ia 'i te 'aho pē taha
'ia te koloa ko ia ne'e lahi pehē fau.”*18:17 'Ais 23:14; 'Isi 27:26-30
Pea ko te 'alikivaka kotoa pē, mo te kakai folau kotoa pē, mo te kau kauvaka, mo ia kotoa pē 'oku ngāue 'i taí, ne'e notou tutu'u mei te mama'ó. 18 Pea 'i te notou sio ki te kohu 'o tana velá ne notou kalanga 'o pehē, “Ko ai ia 'oku tatau mo te fu'u kolo nā?”*18:18 'Isi 27:32 19 Pea ne'e notou laku efu ki te notou 'ulú, pea notou kalanga 'i te notou tangi mo fakamamahí, 'o pehē,
“Pohoē! Pohoē! 'Ia te fu'u kolo nā,
'a ē ne'e ma'u koloa ai 'ia te kakai kotoa pē
ne'e ma'u vaka ke folau 'i te taí,
ko te me'a 'i tana fakatau lahí;
He kua lusa fuli pē 'i te houa pē taha.”*18:19 'Isi 27:30-34
20 'E langi, ke ke fiafia kiā ia,
mo kōtou 'ia te kau lotú,
mo te kau 'apōsetoló mo te kau palōfitá;
he kua fakamāu'i 'ona 'e te 'Atuá
kote'uhí ko te 'ū me'a ne ina fai kiā kōtoú.*18:20 Teu 32:43; Sel 51:48
21 Pea ne'e hanga he 'āngelo mālohi, 'o hiki he fu'u maka hangē he maka momosi, 'o sī ki te taí, 'o pehē ia,
“'E pehē foki te sī ifo 'ia te fu'u kolo ko Pāpiloné,
pea 'e kailoa 'aupito toe 'iloa ia.*18:21 Sel 51:63-64; 'Isi 26:21
22 'Io, 'e kailoa 'aupito toe ongona 'iā koe 'ia te tā 'a te kau tā ha'apé,
mo te kau faivá, mo te kau ifi fangufangú, mo te kau ifi talupité;
pea 'e kala toe 'iloa 'iā koe te kau ngāue 'i te faiva kehekehé,
pea 'e kala toe ongona 'iā koe te longoa'a 'o te me'a momosí;*18:22 'Isi 26:13; 'Ais 24:8
23 pea 'e kala toe ulo 'iā koe he maama,
pea 'e kala toe ongona 'iā koe he le'o 'o he tangata ta'ane mo he ta'ahine;
he ne'e hau 'i māmani tau kau fakatupu koloá,
pea ne'e takihee'i 'ia te 'ū pule'anga kotoa pē 'i tau fai fakalou'akaú.”*18:23 Sel 7:34; 25:10
24 Kae'uma'ā ne 'ilo'i 'iā ia te toto 'o te kau palōfitá mo te kakai lotú, mo nātou fuli pē kua mate tāmate'i 'i māmaní.*18:24 Sel 51:49

- Fakahā
- <
- 18
- >

*18:2 18:2 'Ais 13:21; 21:9; Sel 50:39; 51:8; Fkhā 14:8

*18:3 18:3 'Ais 23:17; Sel 51:7

*18:4 18:4 'Ais 48:20; Sel 50:8; 51:6, 45

*18:5 18:5 Sēn 18:20-21; Sel 51:9

*18:6 18:6 Saame 137:8; Sel 50:29

*18:8 18:7-8 'Ais 47:7-9

*18:9 18:9-10 'Isi 26:16-17

*18:11 18:11 'Isi 27:31, 36

*18:12 18:12-13 'Isi 27:12-13, 22

*18:15 18:15 'Isi 27:31, 36

*18:17 18:17 'Ais 23:14; 'Isi 27:26-30

*18:18 18:18 'Isi 27:32

*18:19 18:19 'Isi 27:30-34

*18:20 18:20 Teu 32:43; Sel 51:48

*18:21 18:21 Sel 51:63-64; 'Isi 26:21

*18:22 18:22 'Isi 26:13; 'Ais 24:8

*18:23 18:23 Sel 7:34; 25:10

*18:24 18:24 Sel 51:49

© 2023 WBT