- Loma
- <
- 10
- >

10
1 Kāinga, ko te feinga toku lotó, pea ko taku kole ia ki te 'Atuá kote'uhí ko te kakai 'Isilelí, ke notou ma'uli. 2 He 'okou fakamo'oni'i pē, 'oku 'i ai he notou hohoi ki te 'Atuá, kā 'oku kailoa fou 'i te 'ilo totonú. 3 He ko te me'a 'i te kailoa he notou 'ilo'i ki te mā'oni'oni 'oku mei te 'Atuá, kae notou feinga pē ke tu'u te mā'oni'oni 'a nātoú, ko ia ai ne'e kailoa notou fakavaivai ki te mā'oni'oni 'oku mei te 'Atuá. 4 He ko Kalaisí ko te fakangata ia 'o te laó, kae mā'oni'oni 'ia te tangata kotoa pē 'oku tuí.
Ko te 'atā 'ia te ma'ulí ki te taha kotoa pē
5 Hē kua tohi 'e Mōsese, ko te me'a ki te mā'oni'oni 'oku mei te Laó, “Ko te tangata kua fai iá 'e ma'uli ai ia.”*10:5 Lev 18:5 6 Kā ko 'eni 'ia te lau te mā'oni'oni 'oku mei te tuí, “'Aua na'a ke pehē 'i tou lotó, ‘Ko ai tū 'e 'alu ake ki te langí?’ ” ('A ia ko te pehē ke 'ave ifo 'ia Kalaisi.)*10:6-8 Teu 30:12-14 7 Pē, “Ko ai tū 'e 'alu ifo ki lolofanuá?” ('A ia ko te pehē ke 'avake 'iā Kalaisi mei te pekiá.) 8 Kā ko te ā tana talá? 'A 'eni ia, “'Oku ofi pē kiā koe 'ia te Folafolá, 'oku 'i tou ngutú, pea 'i tou lotó;” 'a ia ko te pehē ko te Folafola tuí 'oku motou fanongonongó. 9 Kote'uhí, kāpau 'e ke fakahaa'i 'aki tou ngutú, ko te 'Alikí 'ia Sīsū, pea tui 'aki tou lotó kua fokotu'u 'Ona 'e te 'Atuá mei te pekiá, 'e fakama'uli 'ou. 10 He 'oku fai 'ia te tuí 'aki te lotó ke ma'u 'ia te fakatonuhiá, kā 'oku fai te fakahaá 'aki te ngutú ke ma'u 'ia te fakama'ulí. 11 Hē 'oku pehē 'e te Tohí, “Ko ia pē 'e tui kiā Iá, 'e kailoa fakamaa'i 'ona.”*10:11 'Ais 28:16 12 He 'oku kala he faikehekehe ki te Siú mo te Senitailé; hē 'oku taha ai pē te 'Aliki 'o te kakai kotoa pē, pea mohu me'a ma'a te kakai kotoa pē 'oku tautapa kiā Iá. 13 Hē ko ia pē 'e tautapa ki te huafa 'o te 'Alikí 'e fakama'uli 'ona.*10:13 Sioeli 2:32
14 Kā 'e notou lava fefe'aki ke tautapa ki te Toko Taha 'oku he'iki ai notou tui ki ai? Pea 'e notou lava fefe'aki ke tui ki te Toko Taha kua he'iki ai notou fanongo ki ai? Pea fefe'aki ai he notou fanongo kā kailoa he taha ke malanga? 15 Pea 'e malanga fefe'aki ai he 'ihi kāpau 'e kala fekau'i atu 'ia nātou? 'O hangē ko ia kua tohí, “Tono kala faka'ofa'ofa te si'i va'e 'o te kakai 'oku ongoongona mai he 'ū me'a lelei!”*10:15 'Ais 52:7 16 Kae tala'i'eaí ne'e tuitala kotoa pē ki te ongoongolelei ko iá. Hē 'oku pehē 'e 'Aisea, “'Aliki, ko ai kua ina tui ki te ongoongo ne'e motou malanga 'akí?”*10:16 'Ais 53:1 17 Tā 'oku tupu 'ia te tuí mei te fanongó, pea 'oku fai te fanongó ko te 'i ai he Folafola 'a Kalaisí.
18 Kā 'okou pehē: na'a kua kailoa notou fanongoa? 'Isa,
“Kua ongo atu te notou le'ó ki te fanua kotoa pē,
mo te notou 'ū leá ki te ngata'anga 'o māmaní.”*10:18 Saame 19:4
19 Kā 'okou pehē: na'a kua kailoa lave'i 'e 'Isileli 'ia te me'a ko iá. 'Ā, 'oku lea ange leva 'e Mōsese ki ai, 'o pehē,
“'E Au fakafua'a'i 'ia kōtou 'aki 'ia nātou 'oku kala ko he kakai;
'e Au fakatupu te kotou 'itá 'aki he kakai ta'e'atamai.”*10:19 Teu 32:21
20 Pea 'oku mātu'aki lea mālohi 'ia 'Aisea, 'i tana pehē,
“Kua 'ilo'i 'Oku 'e nātou ne'e kailoa kumi maí;
kua U fakahaa'i 'Oku ki te kakai ne'e kailoa 'eke maí.”*10:20 'Ais 65:1
21 Kā 'i Tana lau ki te kakai 'Isilelí 'oku pehē 'e Ia,
“'Oku 'osi atu te 'ahó mo te ta'alo atu Toku nimá
ki te kakai talangata'a mo fakafisi mai.”*10:21 'Ais 65:2

- Loma
- <
- 10
- >

*10:5 10:5 Lev 18:5

*10:6 10:6-8 Teu 30:12-14

*10:11 10:11 'Ais 28:16

*10:13 10:13 Sioeli 2:32

*10:15 10:15 'Ais 52:7

*10:16 10:16 'Ais 53:1

*10:18 10:18 Saame 19:4

*10:19 10:19 Teu 32:21

*10:20 10:20 'Ais 65:1

*10:21 10:21 'Ais 65:2

© 2023 WBT