- Fakahā
- <
- 13
- >

13
Ko te ongo manu fekaí
1 Pea u sio 'oku 'alu ake mei te taí he manu fekai, ne'e nifo hongofulu mo 'ulu fitu pea ne'e 'i ai 'i tono 'ū me'atuí he 'ū kalauni 'e hongofulu, pea ne'e tohi 'i tono 'ū 'ulú he 'ū hingoa fia 'atua.*13:1 Tān 7:3; Fkhā 17:3, 7-12 2 Pea ko te manu ne au sio ki aí ne'e hangē ko te lēpati, pea ko tono va'é ne'e hangē ko te va'e 'o he pea, pea ko tono ngutú ne'e hangē ko te ngutu 'o he laione. Pea ne'e tuku kiā ia 'e te talākoní tono mālohi 'o'oná mo tono taloní, mo tana fu'u pulé.*13:2 Tān 7:4-6 3 Pea ko te taha 'o tono 'ū 'ulú ne'e hangē kua te'ia 'o maté; ka ne'e faito'o tono lavea fakamate ko iá; pea tulimuli 'ia māmani fuli pē ki te manu fekaí 'oku notou ofo 'iā ia. 4 Pea notou hū ki te talākoní, kote'uhí kua tuku ia tana pulé ki te manu fekaí; pea notou hū ki te manú, 'o notou pehē, “Ko ai 'oku tatau mo te manu fekaí? Pea ko ai 'oku kākunga ke tau'i iá?”
5 Pea ne'e 'avange ki te manu fekaí he ngutu lau me'a lalahi, mo lea fia 'atua; pea ne'e fakangafua ke ina ngāue 'i te māhina 'e fāngofulu mā ua.*13:5-6 Tān 7:8, 25; 11:36 6 Pea tangaki ia tono ngutú ke talalākulaku ki te 'Atuá, ke lau kovi ki Tono huafá, mo Tono tāpanekalé, mo nātou 'oku nofo 'i te langí. 7 Pea ne'e tuku kiā ia ke ina tau'i te fa'ahinga tapú, pea ke ikuna'i 'ia nātou; pea ne'e tuku kiā ia 'ia te pule ki te matakali, mo te fa'ahinga, mo te lea, mo te pule'anga kotoa pē.*13:7 Tān 7:21 8 Pea 'e hū kiā ia 'e te kakai kotoa pē 'oku nofo 'i te funga fanuá, 'ia nātou tāutaha kua kailoa tohi tono hingoá 'i te tohi 'o te ma'uli 'a te Lamí, 'a ē ne'e tāmate'i talu mei te tanupou 'o māmaní.*13:8 Saame 69:28
9 Ko ia 'oku ma'u talingá, ke ongo'i ia.
10 Ko ia kua tonu pā ki te pōpulá*13:10 tonu pā ki te pōpulá: 'oku pehē 'i tono 'ū hiki fualoa 'ihi, ina tataki ki te pōpulá.
'e mole pē ia ki te pōpulá.
Ko ia 'oku tonu pā ki te mate heletaá†13:10 tonu pā ki te mate heletaá: 'oku pehē 'i tono 'ū hiki fualoa 'ihi, 'oku tāmate'i 'aki te heletaá.
kua pau ke mate heletā.*13:10 Sel 15:2; 43:11
'Oku 'i te me'a ko 'ení 'ia te kātaki mo te tui 'a te kakai lotú.
11 Pea u vakai he manu fekai 'e taha ne'e 'alu ake mei te fanuá, pea ne'e me'atui ua ia hangē ko he lamí, pea ne'e lea ia hangē ko he talākoní. 12 Pea ne ina fai 'ia te pule kotoa 'o te fu'aki manu fekaí, 'i te 'ao 'o te manu ko iá, pea ne ina ngaahi 'ia te fanuá mo nātou 'oku nofo 'i aí, ke hū ki te fu'aki manú, 'ia te manu ne'e faito'o tono te'ia ke maté. 13 Pea 'oku fai 'e ia 'ia te 'ū faka'ilonga lahi, 'io, 'oku ina fekau ke 'alu ifo 'ia te afi mei te langí ki te fanuá 'i te 'ao 'o te kakaí. 14 Pea 'oku ina kākaa'i 'ia te kakai 'oku nofo 'i te fanuá, 'aki te 'ū faka'ilonga ne'e tuku kiā ia ke fai 'i te 'ao 'o te manu fekaí; pea ne ina tala'i ki te kakai 'oku nofo 'i te fanuá ke notou ngaahi he 'īmisi 'o te manú, 'ia te manu ne'e taa'i 'aki te heletā kae toe ma'ulí. 15 Pea ne'e tuku kiā ia ke 'avange he laumālie ki te 'īmisi 'o te manu fekaí, kote'uhí ke lea foki te 'īmisi 'o te manú, pea ke tu'utu'uni ke tāmate'i 'ia nātou kotoa pē 'e kala notou hū ki te 'īmisi 'o te manú. 16 Pea ne ina kouna 'ia te kakai kotoa pē, 'ia te liliki mo te lalahi, 'ia te koloa'ina mo te masiva, 'ia te tau'atāina mo te pōpula, ke notou 'ai kiā nātou he faka'ilonga 'i te notou nima to'omata'ú, pe 'i te notou la'é; 17 pea ke 'aua foki na'a lava he taha ke fakatau mai pe fakatau atu, 'o kāpau 'oku kala 'iā ia 'ia te faka'ilonga ko iá, 'a ia ko te hingoa 'o te manu fekaí, pe ko te fika 'o tono hingoá.
18 'Oku 'i te me'a ko 'ení 'ia te potó. Ko ia 'oku 'atamaí, ke fatu ia 'ia te fika 'o te manu fekaí, he ko te fika fakaetangata‡13:18 ko te fika fakaetangata, ko ia pe ko te fika 'o te tangata. ia; pea ko tono fiká ko te onongeau mā onongofulu mā ono.

- Fakahā
- <
- 13
- >

*13:1 13:1 Tān 7:3; Fkhā 17:3, 7-12

*13:2 13:2 Tān 7:4-6

*13:5 13:5-6 Tān 7:8, 25; 11:36

*13:7 13:7 Tān 7:21

*13:8 13:8 Saame 69:28

*13:10 13:10 tonu pā ki te pōpulá: 'oku pehē 'i tono 'ū hiki fualoa 'ihi, ina tataki ki te pōpulá.

†13:10 13:10 tonu pā ki te mate heletaá: 'oku pehē 'i tono 'ū hiki fualoa 'ihi, 'oku tāmate'i 'aki te heletaá.

*13:10 13:10 Sel 15:2; 43:11

‡13:18 13:18 ko te fika fakaetangata, ko ia pe ko te fika 'o te tangata.

© 2023 WBT