- Fakahā
- <
- 11
- >

11
Ko te ongo fakamo'oní
1 Pea ne'e tuku mai kiā au he kaho, hangē he tokotokó; pea ne'e pehē mai, “Tu'u 'o fua te Temipale 'o te 'Atuá, mo te 'ōlitá, mo nātou 'oku fai 'i ai te notou lotú.*11:1 'Isi 40:3; Sāk 2:1-2 2 Kā ko te loto'ā 'oku 'i te tu'a Temipalé, 'aua 'e fua ia; he kua tuku ia ki te Senitailé, pea 'e notou malaki 'ia te kolo tapú ko te māhina 'e fāngofulu mā ua.*11:2 Luke 21:24 3 Pea 'e Au fakamafai'i Taku ongo fakamo'oní, ke nā palōfisai 'i te 'ū 'aho 'e taha afe mā uangeau mā onongofulu, kua nā 'ai tauanga'a.”
4 Ko 'eni ia 'ia te ongo fu'u 'ōlivé, pea mo te ongo tu'unga maama 'oku tu'u 'i te 'ao 'o te 'Aliki 'o māmaní.*11:4 Sāk 4:3, 11-14 5 Pea kāpau 'e loto he taha ke ngaahikovi'i 'ia nāua, 'e 'alu atu he afi mei te nā ngutú, 'o keina te nā 'ū filí; 'io, kāpau 'oku loto he taha ke ngaahikovi'i 'ia nāua, kua pau ke mate pehē ia. 6 'Oku ma'u 'e nāua 'ia te mafai ke tāpuni 'ia te langí, ke 'aua na'a tō te 'uá lolotonga te 'ū 'aho 'o te nā palōfisaí, pea 'oku nā ma'u te mafai ki te 'ū vaí ke liliu ia ke toto, pea ke taa'i te fanuá 'aki te 'ū fakamamahi kehekehe, 'o kāpau 'e nā loto ki ai.*11:6 1 Tu'i 17:1; 'Eki 7:17-19; 1 Sām 4:8
7 Pea kā 'osi leva te nā fakamo'oní, pea ko te manu fekai 'oku 'alu ake mei te luo ta'ehanatakelé, 'e fai tau ia mo nāua, pea 'e ina ikuna'i 'ia nāua, 'o tāmate'i.*11:7 Tān 7:7, 21; Fkhā 13:5-7; 17:8 8 Pea ko te nā 'anga'angá 'oku tuku 'i te mala'e 'o te kolo lahí, 'a ia 'oku ui fakalaumālie ko Sōtoma mo 'Isipite, ko te potu ne'e kalusefai ai foki te nā 'Alikí.*11:8 'Ais 1:9-10 9 Pea ko te 'ihi mei te 'ū fa'ahingá, mo te 'ū matakalí, mo te 'ū lea, mo te 'ū pule'angá, 'e notou mamata ki te nā 'anga'angá 'o 'aho tolu mo te vaeua mālie, pea 'e kailoa notou tuku ke telio te nā 'anga'angá he fanualoto. 10 Pea ko nātou 'oku nofo 'i te fanuá, 'e notou fiafia, mo fai kātoanga, 'o fe'ave'aki me'a'ofa; kote'uhí ko te ongo palōfita ko iá ne'e nā fakamamahi'i te kakai ne'e nofo 'i te fanuá. 11 Pea hili te 'aho 'e tolu mo te vaeua mālie, ne'e ha'u 'ia te Laumālie*11:11 Laumālie, ko ia pe mānava. 'o te ma'ulí mei te 'Atuá, 'o hū kiā nāua, 'o nā tu'u ki lunga; pea ne'e tō he 'ilifia lahi ki te kakai ne'e sio kiā nāuá.*11:11 'Isi 37:10 12 Pea ne'e nā fanongo ki te le'o lahi mei te langí 'oku pehē mai, “Kulā ōmai ki lunga.” Pea ne'e nā ō ake ki hēvani 'i te 'aó; pea siofia 'ia nāua 'e te nā 'ū filí.*11:12 2 Tu'i 2:11 13 Pea 'i te houa ko iá ne'e hoko he mofuike lahi, pea ne'e holo tono vahe hongofulu 'o te koló, pea ne'e mate 'i te mofuike ko iá 'ia te kakai 'e toko fitu afe. Pea manahē lahi tono toe 'o te kakaí, pea notou tuku kolōlia ki te 'Atua 'o te langí.*11:13 Fkhā 6:12; 16:18
14 Kua hoko tono ua 'o te malá; vakai, 'oku ha'u vave tono tolú.
Ko te talupite tono fitú
15 Pea ne'e ifi te 'āngelo tono fitú; pea 'iloangé ne'e 'i ai te 'ū le'o lalahi 'i hēvani ne'e notou pehē,
“Ko te pule'anga 'o māmaní
kua hoko ko te pule'anga 'o te tou 'Alikí,
mo Tana Kalaisí;
pea 'e pule Ia 'o lauikuonga pea ta'engata.”*11:15 'Eki 15:18; Tān 2:44; 7:14, 27
16 Pea ko te mātu'a 'e toko uangofulu mā faá, 'a ia ne'e notou nofo 'i te notou 'ū taloní 'i te 'ao 'o te 'Atuá, ne'e notou tō fo'oifo, 'o notou hū ki te 'Atuá 17 'o pehē,
“'Oku motou fakafeta'i kiā Koe,
'ia te 'Aliki ko te 'Atua Aoniu,
'ia te 'Afiona 'oku 'i ai, pea ne'e 'i ai;
kote'uhí kua Ke to'o kiā Koe Tou mafai lahí,
pea kua ke hau.
18 Pea ne'e 'ita 'ia te 'ū pule'angá,
pea ne'e hoko mai Tou houhaú,
mo te taimi ke fakamaau te pekiá,
pea ke totongi ki Tau kau tamaio'alikí,
'ia te kau palōfita mo te kakai lotú,
mo nātou 'oku 'apasia ki Tou huafá,
'ia te liliki mo te lalahi;
pea ke faka'auha 'ia nātou
'oku faka'auha 'ia te fanuá.”*11:18 Saame 2:5; 110:5; 115:13
19 Pea ne'e fakaava te Temipale 'o te 'Atuá 'i te langí; pea ne'e hā 'i Tono Temipalé 'ia te puha 'o te fuakavá. Pea ne'e hoko 'ia te 'ū 'uhila, mo te 'ū le'o, mo te 'ū mana, mo he mofuike, pea mo he fu'u 'ua maka.*11:19 Fkhā 8:5; 16:18; 21

- Fakahā
- <
- 11
- >

*11:1 11:1 'Isi 40:3; Sāk 2:1-2

*11:2 11:2 Luke 21:24

*11:4 11:4 Sāk 4:3, 11-14

*11:6 11:6 1 Tu'i 17:1; 'Eki 7:17-19; 1 Sām 4:8

*11:7 11:7 Tān 7:7, 21; Fkhā 13:5-7; 17:8

*11:8 11:8 'Ais 1:9-10

*11:11 11:11 Laumālie, ko ia pe mānava.

*11:11 11:11 'Isi 37:10

*11:12 11:12 2 Tu'i 2:11

*11:13 11:13 Fkhā 6:12; 16:18

*11:15 11:15 'Eki 15:18; Tān 2:44; 7:14, 27

*11:18 11:18 Saame 2:5; 110:5; 115:13

*11:19 11:19 Fkhā 8:5; 16:18; 21

© 2023 WBT