- 1 Tīmote
- <
- 2
- >

2
Ko te hū ki te 'Atuá
1 Ko ia, 'okou fu'aki enginaki atu, 'i te fai 'o te huú, mo te 'ū lotú, mo te hūfakiná, mo te fakafeta'í, kote'uhí ko te kakai kotoa pē; 2 kote'uhí ko te 'ū tu'í, mo nātou kotoa pē 'oku mā'olunga, kote'uhí pē ke malu te tou ma'ulí, mo fiamālie, 'o tou mātu'aki fai 'i te lotu mo'oni mo te anga-totonu kotoa pē. 3 Ko te me'a lelei ia, pea ko te me'a 'e finangalo lelei ki ai 'ia te 'Atuá ko te tou Fakama'uli, 4 'a ia 'oku finangalo ke ma'u ma'uli 'e te kakai kotoa pē, pea ke notou lava'i 'ia te 'ilo'i 'o te mo'oní. 5 Hē 'oku taha pē 'ia te 'Atuá, taha foki 'ia te Fakalaloá 'i te vaha'a 'o te 'Atua mo te tangata, ko Kalaisi Sīsū ko te tangata, 6 'a ia ne Ina foaki pē 'Ona ko te fetongi huhu'i 'o te kakai kotoa pē, kae toki fai tono fakamatalá 'i tono kuonga totonú. 7 Ko tono 'uhinga ia ne'e fili ai 'oku ki aí, ko te malanga mo te 'apōsetolo; ('okou lea 'aki te mo'oní 'iā Kalaisi, 'oku kala ko taku lohi,) 'io, ko te faiako 'o te Senitailé 'i te tui mo te mo'oni.*2:7 2 Tīm 1:11
8 Ko ia, ko toku lotó ke fai lotu 'ia te kau tangatá 'i te feitu'u kotoa pē, 'o hiki ake 'ia te nima mā'oni'oni,*2:8 hiki ake 'ia te nima mā'oni'oni 'oku 'uhinga 'eni: hiki ake 'ia te nima 'i te loto ma'a. 'o kailoa he 'ita pē he fakakikihi. 9 Pehē foki, ko toku loto ki te kau fafiné, ke notou teu 'aki nātou 'ia te kofu 'oku ngali ke 'aí, pea ō mo te anga-maau mo te anga-fakama'uma'u, 'o 'aua na'a fai 'aki 'ia te fafatu 'o te lau'i'ulú, pe ko te koula mo te mata'itofe mo te kofu mahu'inga.*2:9 1 Pita 3:3 10 Kae notou fai ke teunga'ina 'i te 'ū ngāue leleí, 'a ia ko te me'a 'oku taau mo te kau fafine 'oku notou fakahaa'i ko te kau lotu 'ia nātou ki te 'Atuá. 11 Ke tali 'e te kau fafiné 'ia te akonakí, 'o fakalongo pē mo fakavaivai ai pē. 12 Kā 'oku kailoa ke au tuku ki te fafiné ke fai akonaki, 'uma'ā 'ia te pule ki te tangatá; kā ke nofo fakalongo pē. 13 He ko 'Ātama ne'e fu'aki ngaahí, kae ki muli ia 'Ivi.*2:13 Sēn 2:7, 21-22 14 Kae'uma'ā ne'e kailoa kākaa'i 'ia 'Ātama, kā ko te fafiné ne'e kākaa'í, 'o tō ai ki te faihalá.*2:14 Sēn 3:1-6 15 Kā ko te notou ala ki te ma'ulí 'oku fou 'i te fai fānaú,†2:15 ko te notou ala … fānaú, ko ia pe 'e malu'i 'ona 'i tana fai fānaú. 'o kāpau 'e notou nofo ma'u‡2:15 'e notou nofo ma'u, ko ia pe 'e nofo ma'u ia. 'i te tuí mo te 'ofá mo te mā'oni'oní, mo te anga-fakama'uma'u.

- 1 Tīmote
- <
- 2
- >

*2:7 2:7 2 Tīm 1:11

*2:8 2:8 hiki ake 'ia te nima mā'oni'oni 'oku 'uhinga 'eni: hiki ake 'ia te nima 'i te loto ma'a.

*2:9 2:9 1 Pita 3:3

*2:13 2:13 Sēn 2:7, 21-22

*2:14 2:14 Sēn 3:1-6

†2:15 2:15 ko te notou ala … fānaú, ko ia pe 'e malu'i 'ona 'i tana fai fānaú.

‡2:15 2:15 'e notou nofo ma'u, ko ia pe 'e nofo ma'u ia.

© 2023 WBT