- Mātiu
- <
- 3
- >

3
Ko te malanga 'a Sione Papitaisó
(Ma'ake 1:1-8; Luke 3:1-18; Sione 1:19-28)
1 'I te 'ū 'aho ko iá ne'e ha'u 'ia Sione Papitaiso, 'o malanga 'i te toafa 'o Siuteá, 2 'o pehē, “Kotou fakatomala, he kua ofi te Pule'anga 'o Hēvaní.”*3:2 Māt 4:17; Ma'ake 1:15 3 He ko 'eni ia ne'e lea ki ai 'e te palōfita ko 'Aiseá, 'o pehē,
“Ko te le'o 'o he toko taha 'oku kalanga 'i te toafá,
‘Kotou teuteu te hā'ele'anga 'o te 'Alikí;
fakatonutonu Tono 'ū alá.’ ”*3:3 'Ais 40:3
4 Pea ko te kofu 'o Sioné ne'e ngaahi ia mei te fulufulu'i kāmeli, pea fakama'u leta tono kongalotó; pea ko tana me'akaí ko te he'e mo te huhua'i honi vao.*3:4 2 Tu'i 1:8 5 Pea ne'e toki ō atu kiā ia 'ia Selusalema, mo Siutea fuli pē, mo te feitu'u kotoa 'o Sioataní, 6 pea notou papitaiso 'iā ia 'i te vaitafe ko Sioataní, 'i te vete te notou 'ū angahalá.
7 Kā 'i tana vakai atu ki te tokolahi 'o te kau Fālesí mo te Sātusi 'oku notou ōmai ki te papitaisó, ne ina lea ange kiā nātou, “'Ia te hako'i ngata fekai, ko ai ne ina fale'i kōtou ke hola mei te houhau 'e ha'ú?*3:7 Māt 12:34; 23:33 8 Pea kāpau ko ia, pe'i kotou fua 'o taau mo te fakatomala. 9 Pea 'aua 'e kotou pehē 'i te kotou lotó, ‘Ko 'Ēpalahame te motou tamaí;’ he 'okou tala'i atu, 'oku mafai 'e te 'Atuá ke fokotu'u mei te 'ū fe'i maka nei he fānau kiā 'Ēpalahame.*3:9 Sione 8:33 10 Pea ko 'eni, kua tu'u te tokí 'i te tafito 'o te 'ū 'akaú; ko ia, ko te 'akau kotoa pē 'oku kailoa fua lelei, 'oku tā ia 'o laku ki te afí.*3:10 Māt 7:19 11 Ko aú 'okou papitaiso vai 'ia kōtou ki te fakatomalá, kā ko Ia 'oku mulimuli maí 'oku mālohi Ia 'iā au, pea 'oku kailoa kita taau ke to'o Tono senitoló; 'e papitaiso 'e Ia 'ia kōtou 'aki te Laumālie Mā'oni'oní mo te afi. 12 Pea 'oku 'i Tono nimá 'ia te me'a tata uite, pea 'e Ina sivi 'aki ke ma'a Tono haha'angá, 'o tānaki tono uité ki te faleokó, kā 'e tutu te kafukafú 'aki te afi 'oku kailoa lava to'onó tāmate'i.”
Ko tono papitaiso 'o Sīsuú
(Ma'ake 1:9-11; Luke 3:21-22)
13 Pea toki ha'u 'ia Sīsū mei Kāleli ki Sioatani kiā Sione ke papitaiso 'iā ia. 14 Kā ne hanga 'e Sione ia 'o teke'i 'Ona, 'o pehē ange, “Ne'e tonu ange ke papitaiso 'oku 'iā Koe, kā kua Ke ha'u koā Koe kiā au?” 15 Pea tali ange 'e Sīsū 'o pehē, “Tukuange pē ke fai 'eni, he 'oku taau pē mo tāua ke fakakakato 'ia te tu'utu'uni kotoa pē.” Pea ne'e toki tukuange leva ke fai ia.
16 Pea kua papitaiso 'ia Sīsū, pea 'alu ake leva Ia mei te vaí; pea 'ohovale pē, kua fakaava ifo te langí kiā Ia, pea mamata Ia ki te Laumālie 'o te 'Atuá 'oku 'alu ifo 'i te tatau 'o he lupe, 'o a'u mai kiā Ia. 17 Pea 'ohovale pē kua ongo mai he le'o mei te langí 'o pehē, “Ko Toku 'Alo Pelé 'ena, 'a ia 'Okou hōifua 'i Aí.”*3:17 Sēn 22:2; Saame 2:7; 'Ais 42:1; Māt 12:18; 17:5; Luke 9:35

- Mātiu
- <
- 3
- >

*3:2 3:2 Māt 4:17; Ma'ake 1:15

*3:3 3:3 'Ais 40:3

*3:4 3:4 2 Tu'i 1:8

*3:7 3:7 Māt 12:34; 23:33

*3:9 3:9 Sione 8:33

*3:10 3:10 Māt 7:19

*3:17 3:17 Sēn 22:2; Saame 2:7; 'Ais 42:1; Māt 12:18; 17:5; Luke 9:35

© 2023 WBT