- Fakahā
- <
- 16
- >

16
Ko te 'ū ipu 'e fitu 'o te houhau 'a te 'Atuá
1 Pea ne au fanongo ki te le'o lahi mei te temipalé, 'oku pehē ki te 'āngelo 'e toko fitú, “Kotou ō atu 'o lingi ki māmani 'ia te 'ū ipu 'e fitu 'o te houhau 'a te 'Atuá.”
2 Pea 'alu mei ai 'ia te 'uluakí, 'o ina lilingi 'ia te ipu 'a'aná ki te fanuá; pea ne'e tō ai 'ia te pala kovi mo fakamamahi ki te kakai ne'e 'iā nātou 'ia te faka'ilonga 'o te manu fekaí, pea ki te kakai ne'e hū ki tono 'īmisí.*16:2 'Eki 9:10
3 Pea ne'e lilingi 'e te 'āngelo tono uá tana ipu 'a'aná ki te taí; pea ne'e hoko ia ko te toto hangē ko te toto 'o he 'anga'anga; pea ne'e mate 'ia te me'a ma'uli kotoa pē ne'e 'i te taí.
4 Pea ne'e lilingi 'e te 'āngelo tono tolú tana ipu 'a'aná ki te 'ū vaitafé, mo te 'ū matavaí; pea ne'e liliu ia ko te toto.*16:4 'Eki 7:17-21; Saame 78:44 5 Pea ne au fanongo ki te 'āngelo 'oku 'a'ana 'ia te 'ū vaí, 'oku pehē 'e ia,
“'Oku anga-tonu 'ia te 'Afioná ko te Toko Taha mā'oni'oní, 'oku Ke 'i ai, pea ne Ke 'i ai,
kote'uhí ko Ta'aú fakamaau pehē.
6 He ne'e notou lilingi te toto 'o te kakai lotú, mo te kau palōfitá,
pea ko 'eni kua Ke tuku ke notou inu toto;
he ko te notou taaú ia.”
7 Pea ne au fanongo ki te lea mei te 'ōlitá 'o pehē,
“Ko te mo'oni, 'e 'Aliki, ko te 'Atua Māfimafi,
'oku anga-tonu mo mā'oni'oni Ta'aú 'ū fakamaau.”
8 Pea ko te 'āngelo tono faá ne ina lilingi 'ia te ipu 'a'aná ki te la'aá; pea ne'e tuku kiā ia ke fakavelehia 'ia te kakaí 'aki te afi. 9 Pea ne'e velehia 'ia te kakaí 'i te māfana lahi, pea notou lau kovi ki te huafa 'o te 'Atuá, 'a ē ne'e fa'italiha ki te 'ū tautea ko iá; ka ne'e kala notou fakatomala, ke fakamālō kiā Ia.
10 Pea ko te 'āngelo tono nimá ne ina lilingi 'ia te ipu 'a'aná ki te taloni 'o te manu fekaí; pea ne'e fakapō'uli tono pule'angá, pea ne'e notou u'u te notou 'aleló 'i te mamahi;*16:10 'Eki 10:21 11 pea notou lau kovi ki te 'Atua 'o hēvaní kote'uhí ko te notou 'ū mamahí mo te notou 'ū palá; kā ne kala notou fakatomala 'o tafoki mei te notou 'ū ngāué.
12 Pea ko te 'āngelo tono onó ne ina lilingi te ipu 'a'aná ki te fu'u vaitafe ko 'Eufaletesí; pea ne'e mātu'u tono vaí, kote'uhí ke teuteu 'ia te ala 'o te 'ū tu'i mei te hahaké.*16:12 'Ais 11:15 13 Pea u vakai 'oku ha'u mei te ngutu 'o te talākoní, pea mei te ngutu 'o te manu fekaí, pea mei te ngutu 'o te palōfita lohí, he fa'ahikehe 'e tolu, ne'e hangē ko te fanga poto. 14 He ko te 'ū laumālie 'o te fanga tēvolo fai faka'ilonga 'ia nātou, 'a ia 'oku notou 'alu atu ki te 'ū tu'i 'o māmaní fuli pē, ke fakataha'i nātou ki te tau 'o te 'aho lahi 'o te 'Atua Aoniú.
15 “Vakai, 'Okou 'alu atu hangē he kaiha'á. Manū'ia ā kā ko ia 'oku le'ó, pea 'oku tauhi tono 'ū kofú, talia na'a laka tēlefua ia, kae toki mamata 'e te kakaí ki tono mā'angá.”*16:15 Māt 24:43-44; Luke 12:39-40; Fkhā 3:3
16 Pea ne ina*16:16 ne ina fakataha'i, ko ia pe ne'e notou fakataha'i. fakataha'i 'ia nātou ki te feitu'u 'oku ui 'i te lea faka-Hepeluú ko 'Āmakētone.*16:16 2 Tu'i 23:29; Sāk 12:11
17 Pea ko te 'āngelo tono fitú ne ina lilingi 'ia te ipu 'a'aná ki te 'ataá; pea ne'e ongo atu he le'o lahi mei te temipalé, mei te taloní 'o pehē, “Kua fai ia.” 18 Pea ne'e tapa te 'ū 'uhila, ongo mai mo te 'ū le'o, pea pā mo te 'ū mana, pea ne'e hoko he fu'u mofuike lahi, kua he'iki ai he mofuike pehē talu te nofo 'ia te tangatá 'i māmani, 'oku pehē fau tono fu'u lahí.*16:18 Fkhā 8:5; 11:13; 19 19 Pea ne'e vahe tolu 'ia te kolo lahí, pea ne'e holo te 'ū kolo 'o te 'ū pule'angá. Pea ne'e manatu'i ake 'ia Pāpilone lahi 'i te 'ao 'o te 'Atuá, ke 'avange ki ai te ipu uaine, ko te houhau mo te tuputāmakí.*16:19 'Ais 51:17 20 Pea ne'e hola 'ia te 'ū motu kotoa pē, pea ne'e pulia 'ia te ma'unga fuli pē.*16:20 Fkhā 6:14 21 Pea ne'e tō mei langi ki te kakaí 'ia te 'ua maka lalahi, fe'unga mo te talēniti†16:21 te talēniti: 'oku tatau tono mamafá mo te kilo 'e nimangofulu. tono mamafá; pea ne'e lau kovi 'e te kakaí ki te 'Atuá, kote'uhí ko te fakamamahi ko ia 'o te 'ua maká; he ko tono fakamamahí ko te me'a lahi 'aupito.*16:21 'Eki 9:23; Fkhā 11:19

- Fakahā
- <
- 16
- >

*16:2 16:2 'Eki 9:10

*16:4 16:4 'Eki 7:17-21; Saame 78:44

*16:10 16:10 'Eki 10:21

*16:12 16:12 'Ais 11:15

*16:15 16:15 Māt 24:43-44; Luke 12:39-40; Fkhā 3:3

*16:16 16:16 ne ina fakataha'i, ko ia pe ne'e notou fakataha'i.

*16:16 16:16 2 Tu'i 23:29; Sāk 12:11

*16:18 16:18 Fkhā 8:5; 11:13; 19

*16:19 16:19 'Ais 51:17

*16:20 16:20 Fkhā 6:14

†16:21 16:21 te talēniti: 'oku tatau tono mamafá mo te kilo 'e nimangofulu.

*16:21 16:21 'Eki 9:23; Fkhā 11:19

© 2023 WBT